ქემალ დადალ-იფა

ქემალ დადალ-იფა (დ.  15 აპრილი, 1932, ოჩამჩირე — გ. 1989) — ქართველი  ინჟინერი.

ბიოგრაფია
1957 წელს დაამთავრა ხარკოვის სამშენებლო-საინჟინრო ინსტიტუტი.

მუშაობა დაიწყო „მთავარხარკოვმშენის“ N3 სამშენებლო სამმართველოში ტექნიკური განყოფილების ინჟინრად. შემდეგ იყო განყოფილების გამგის მოადგილე, განყოფილების უფროსი, 1962 წელს ამავე სამმართველოში დაინიშნა მთავარ ინჟინრად, 1963 წელს საცხოვრებლად გადმოვიდა ქალაქ სოხუმში და ათი წლის განმავლობაში, საქართველოს მშენებლობის სამინისტროს N6 სამშენებლო ტრესტის სოხუმის სამშენებლო სამმართველოს ხელმძღვანელობდა, 1973 წელს დაინიშნა საქართველოს მშენებლობის სამინისტროს N6 სამშენებლო ტრესტის მმართველად, სადაც სრულად გამოავლინა პროფესიონალიზმი და ორგანიზატორული უნარი. მისი ხელმძღვანელობით აშენდა ისეთი გამორჩეული ობიექტები როგორებიცაა: აფხაზეთის ავტონომიური რესპუბლიკის მთავრობის ადმინისტრაციული შენობა, რკინაბეტონის ნაკეთობათა კომბინატი, რესპუბლიკური მნიშვნელობის ავტოსატრანსპორტო გაერთიანების სპეციალიზებული საწარმო, არაერთი სანატორიუმი და დასასვენებელი სახლი, საცხოვრებელი სახლების მასივი ქალაქ სოხუმის ახალ კვარტალში, კინოთეატრები და საზოგადოებრივი დანიშნულების სხვა ობიექტები, ნაპირსამაგრი ნაგებობები შავი ზღვის სანაპიროზე.

ჯილდოები
 აფხაზეთის ავტონომიური რესპუბლიკის უმაღლესი საბჭოს პრეზიდიუმის საპატიო სიგელი;
 აფხაზეთის ავტონომიური რესპუბლიკის დამსახურებული ინჟინერი.

ლიტერატურა
 საქართველოს არქიტექტორთა და მშენებელთა ენციკლოპედია თბ., 2017 გვ.180.

რესურსები ინტერნეტში

კატეგორია:დაბადებული 15 აპრილი
კატეგორია:დაბადებული 1932
კატეგორია:გარდაცვლილი 1989
კატეგორია:ქართველი ინჟინრები
კატეგორია:ხარკოვის სამშენებლო-საინჟინრო ინსტიტუტის კურსდამთავრებულები